И фэеплъ вагъуэр куэдрэ иреблэ
Ди гум, ди псэм япэгъунэгъу цIыху дунейм ехыжыху, ди гъащIэр нэхъ нэд, купщIэншэ хъу къытфIощI. Абыхэм я псэм дэщIыгъуу лIэныгъэм тIэщIех ди дунейр зыгъэIэфI Iуэхугъуэхэм — узыншагъэм, насыпым, гукъыдэжым, дэрэжэгъуэм — ящыщ Iыхьэ гуэрхэр. ТфIокIуэд е нэхъ щэху, хьэлъэ мэхъу гъащIэр тхуэзыгъэдахэ макъамэр. «Адыгэ псалъэ» газетым и лэжьакIуэхэм ди дежкIэ апхуэдэу хьэлъэу къыщIэкIащ фIыуэ тлъагъу ди лэжьэгъу IэкIуэлъакIуэ, нэмрэ псэмрэ хуэтхь ди ныбжьэгъу пэж, газетым жэуап зыхь и секретару щыта Гъурыжь Мадинэ 2016 гъэм и накъыгъэм дунейм зэрехыжар. Псэужамэ, абы и ныбжьыр нобэ илъэс 50 (аркъудейт!) ирикъунут…
Зыхэтхэм сыт щыгъуи фIыкIэ къахэщу къэхъуащ Мадинэ, лэжьэн щIидза нэужьи жэуаплыныгъэ лъагэ зыхищIэу и сыт хуэдэ IэнатIэри дапщэщи ирихьэкIащ. Курыт школыр къызэриу-хыу редакцэм къакIуэри, ар илъэс 30-м нэскIэ щылэжьащ ди газетым икIи и къалэнхэм хуэпэжу, еш имыщIэу сыт щыгъуи пэрытащ и къулыкум. КъБКъУ-м щIэныгъэ нэхъыщхьэ щызэзыгъэгъуэта хъыджэбзыр дапщэщи хущIэкъурт бгъэдэлъ зэфIэкIым хигъэхъуэну. А мурадыр и гъуэгугъэлъагъуэу ар илъэс зыбжанэ ипэкIэ щIэтIысхьауэ щытащ ЦIыхубэ хозяйствэмрэ къэрал къулыкъумрэ я Урысей академиеу Тэн Iус Ростов къалэм дэ- тым. УФ-м и Президентым и нэIэм щIэту лажьэ а еджапIэ нэхъыщхьэри ехъулIэныгъэкIэ къиухат Мадинэ, и Iыхьлыхэри, дэри, ди газетым и пашэ ХьэфIыцIэ Мухьэмэди дыщыгуфIыкIыу, дригушхуэу, арщхьэкIэ и зэфIэкI псори къигъэлъэгъуэну, къызыкъуихыну хунэсакъым…
И адэ-анэ Гъурыжьхэ Хьэзрэталийрэ Нафилэрэ я унагъуэм щызыхилъхьат Мадинэ и хьэл-щэн дахэр. ЗэхуэгумащIэу, зызэхащIыкIыу къэгъуэгурыкIуащ абы исхэр. Гъуэтыгъуейщ Мадинэ хуэдэу адэ-анэр, псом хуэмыдэу и анэр (я адэр пасэу дунейм ехыжри, я бынищыр зыпIар Нафилэщ) зыгъэпэжа, абы хуэсакъа. И псэм хэлъу кърихьэкIами ярейтэкъэ Мадинэ и анэр — Нафилэ ар зэрыкIэлъып-сэужар махуэ 52-рэ къудейщ.
Гу къабзэрэ псэ нэхурэ зиIа, зэхэщIыкI куукIэ Тхьэр зыхуэупса ди Мадинэ цIыхур, гъащIэр фIыуэ зылъагъут, ныбжьэгъугъэр зылъытэт. Махуэ къэс зэ нэхъ мыхъуми абы и деж щIэмыхьэ къытхэтткъым дэ, тхыгъэ ттынуми, пщэрылъыщIэхэр къытхуащIынуми. «Штабым и унафэ-щIым» (арат ди редактор нэхъыщхьэр Мадинэ зэреджэр) къызыхуэтын- шэу зэтриублэрт редакцэм щIэлъ лэжьыгъэ псори. НэгъуэщI Iуэху гуэркIэ убгъэдыхьами, абы зэи укъигъэщIэхъунутэкъым. Ар ящыщт цIыхум и гъащIэр нэхъ тынш, лъэпощхьэпоуншэ зыщIыну хущIэкъу псэ къабзэхэм. Игури и псэри адыгэ газетым етауэ Мадинэ зэрылэжьар гулъы-тэншэ хъуакъым — абы къыхуагъэфэщащ Къэбэрдей-Балъкъэр Республикэм и Парламентым, Урысей Федерацэм Связымрэ цIыхубэ коммуникацэхэмкIэ и министерствэм я ЩIыхь тхылъхэр, журналистхэм я махуэшхуэ зэхыхьэхэм и цIэр фIыкIэ къыщраIуэрт, саугъэтхэмкIэ ягъэпажэрт.
Куэдым ящIэ: ныбжьэгъуфIыр мылъкушхуэщ, хъугъуэфIыгъуэ мылъытэщ. Апхуэдэт ди дежкIэ Мадинэ цIыкIур. ЖызыIэ щыIэщ бзылъхугъэхэм яку ныбжьэгъугъэ нэс дэмылъыфыну. Апхуэдэу къызыщыхъухэм гъащIэм куэд щафIэкIуэдащ, сыту жыпIэмэ псэкIэ ппэгъунэгъу ныбжьэгъур шыпхъу пэлъытэ пхуохъу. Анэкъилъхур лъапIэщ, IэфIщ, ар унагъуэм ущиIэ фIыгъуэщ; ныбжьэгъури аращ, ауэ ар уэ езым къыхыбохыж, уи дуней тетыкIэм, гупсысэмрэ еплъыкIэмрэ ятещIыхьауэ. Зэманым, гъащIэм ипсыхь а гурыщIэм къаруушхуэ иIэщи аращ, нобэрей тхыгъэри къызыхэкIар.
Мадинэ нобэ къытхэмытыжми, редакцэм и лэжьакIуэхэм куэд яхэбгъуэтэнкъым абы и цIэр щIэх-щIэхыурэ къизымыIуэ, IуэхущIафэу иIахэмрэ цIыху хэтыкIэ дахэу бгъэдэлъам-рэ зигу къэзымыгъэкIыж. Апхуэдэу цIыхум лэжьапIэм ущыхуэныкъуэну куэдым я дежкIэ фIэщхъугъуейщ…
И шыпхъу Лилэрэ и дэлъху Юрэрэ я мызакъуэу, ныбжьэгъуфIу иIахэми я псэ-хэм щыщ Iыхьэ гуэр адрей дунейм здихьащ Мадинэ цIыкIум. Дыхуэарэзыщ шыпхъум хуэдэу дызыхищIэу, къытхуэIэфIу щыта хъыджэбзым. АхърэткIэ гуфIауэ Тхьэм къыщIигъэкI. А бзылъхугъэ цIыкIум и фэеплъ вагъуэр куэдрэ иреблэ.
«Адыгэ псалъэ» газетым
щылажьэхэм къабгъэдэкIыу
ЖЫЛАСЭ Маритэ.
